Izvor: N1(screenshot)

Ministar zdravlja Siniša Varga najavio je legalizaciju indijske konoplje u medicinske svrhe.

"Naše povjerenstvo po tom pitanju radi vrlo aktivno i već su na trećem od devet potrebnih koraka. Sada kreće i suradnja s policijom da se to makne s liste opojnih droga i moramo usuglasiti model. Očekujem da u ranu jesen, u rujnu ili najkasnije u listopadu to bude izglasano u Saboru", rekao je Varga gostujući u emisiji Veto na Jabuci TV.

Varga je otkrio kako planira osnovati uskoro i tvrtku kćer HZZO-a koja bi se bavila dopunskim osiguranjem. "Mi smo sada po tom pitanju na tržištu i moramo se boriti protiv privatnih osiguravajućih društava'', rekao je ministar.

Iz Hrvatske otišlo 120 liječnika

Prema podacima koje je prošlog tjedna dobio iz Hrvatske liječničke komore dozvolu za odlazak za rad u inozemstvo zatražilo je 400 liječnika, a otišlo ih je 120.

"Mi smo tu debelo ispod prosjeka od ulaska u EU, ali svaki doktor, svaki medicinski djelatnik nam je važan. Nemam još podatak koliko ih se vratilo, no osobno znam trojicu koja su bila vani i došla natrag u Hrvatsku", rekao je Varga.

Osim listi čekanja kao veliku reformu u ovoj godini najavio je i rješavanje pitanja Dječje bolnice Klaićeve. "Prošli tjedan odobreno je preseljenje djela Klaićeve u Institut za tumore. Sa 40 kvadrata u 1400. To je zasada prijelazno rješenje, ali najizglednija varijanta je zgrada Medikola jer je to građevinski objekt koji je sagrađen na način da je svojom strukturom i konstrukcijom predviđen za zdravstvo", rekao je Varga dodajući kako je sa građevinske strane to lako ostvarivo, ali s pravne kompliciranije zbog predstečaja Medikola.

"S Glogoškim imam odličnu suradnju"

Tijekom Uskrsa boravio je u SAD-u u obilasku veteranskih bolnica. Osim one koje je otvorio u Zaboku, u srijedu otvara onu u Kninu, do kraja mjeseca i u Vukovaru, piše Index.hr.

"Puno smo sitnica naučili kojih u literaturi nema. Po uzoru na bolnicu u Chicagu, veteranska bolnica u Kninu biti će i vojna bolnica. Bolnica u Zaboku je pokazala da je pun pogodak", rekao je Varga koji tvrdi da nije požalio što je tu bolnicu otvorio upravo s Đurom Glogoškim. "Ja kao zdravstveni radnik imam empatiju prema bolesnom čovjeku. Ne ulazim u politiku, smatram da Predrag Matić radi odličan posao kao ministar, a i kao branitelj zna koje su njihove potrebe. Zamjerke koje imaju prema njemu prepuštam političkoj sferi, a na meni je da svima osiguram zdravstvenu zaštitu", kazao je Varga uz komentar kako s Glogoškim ima odličnu suradnju.